KIRJALLINEN KYSYMYS E-0951/00 esittäjä(t): Bart Staes (Verts/ALE) komissiolle. Tavoite 2 -alue Hainaut.



Virallinen lehti nro 174 E , 19/06/2001 s. 0003 - 0005



KIRJALLINEN KYSYMYS E-0951/00 esittäjä(t): Bart Staes (Verts/ALE) komissiolle (29. maaliskuuta 2000) Aihe: Tavoite 2 -alue Hainaut Tavoite 2 -tuen Vallonian Hainautin läänille myöntämisen seurauksena yritykset, jotka ovat jo vuosikausia toimineet viereisessä Länsi-Flanderin (West-Vlaanderen) läänissä, ovat muuttamassa pois. Kyseisten yritysten johtajat tunnustavat, että toimintojen siirtäminen Hainautiin riippuu täysin tavoite 2 -tukien myöntämisestä. Jos yritysjohtajat eivät saa yhteisön tukea, toiminnot jäävät Länsi-Flanderiin. Tuen saamisen edellytys on, että yrityksen pääkonttori on Hainautissa. 1. Kuinka paljon on 1. tammikuuta 2000 lähtien haettu tavoite 2 -tukea uusille taloudellisille hankkeille Hainautissa ja mitä hankkeita hakemukset koskevat? 2. Milloin ja missä kyseisten yritysten pääkonttorit rekisteröitiin? 3. a) Kuinka monet kyseisistä yrityksistä toimivat ennen Länsi-Flanderin läänissä? b) Kuinka monet kyseisistä yrityksistä toimivat nyt Länsi-Flanderin läänissä? 4. Kysytäänkö kyseisiltä yrityksiltä nimenomaan, riippuuko heidän muuttonsa Länsi-Flanderista Hainautiin tavoite 2 -tuen saamisesta? a) Jos vastaus on myönteinen, kuinka monet Länsi-Flanderin yritysjohtajat aikovat ulottaa toimintansa Hainautiin ilman tavoite 2 -tukea? b) Jos vastaus on kielteinen, aikooko komissio vielä kysyä yritysjohtajilta missä määrin heidän yrityksensä muutto riippuu tavoite 2 -tuen saamisesta? 5. Onko komissio valmis ryhtymään toimiin estääkseen Länsi-Flanderin yritysten muuton Hainautiin? a) Jos vastaus on myönteinen, mihin toimiin komissio aikoo ryhtyä? b) Jos vastaus on kielteinen, miksi komissio ei aio ryhtyä toimiin? Michel Barnier'n komission puolesta antama täydentävä vastaus (22. tammikuuta 2001) Valloniassa sijaitseva Hainaut'n maakunta saa ohjelmakaudella 20002006 rakennerahastojen tukea tavoitteesta 1, ei tavoitteesta 2. Komissio hyväksyi tämän tuen myöntämistä varten 15. toukokuuta 2000 alueviranomaisten esittämän yhtenäisen ohjelma-asiakirjan (YOA). Viranomaisten edustajista, yliopistojen professoreista, työantajajärjestöjen edustajista ja ulkopuolisesta konsultista koostuva erityisryhmä tarkastelee tämän uuden ohjelmamenettelyn yhteydessä toimitettuja hankkeita. Investointitukea koskeva toimenpide on yksi kyseisen YOA:n tärkeimmistä toimenpiteistä, mutta tässä vaiheessa on ennenaikaista ilmoittaa kyseisestä toimenpiteestä hyötyvien yritysten lukumäärää saati sellaisten Länsi-Flanderiin sijoittuneiden yritysten tarkkaa määrää, jotka voisivat siirtää pääkonttorinsa Hainautiin. Ohjelmakaudella 19941999 investointitukea oli saatavilla yritysten perustamistukea ja yritysten laajentumistukea koskevista järjestelmistä. Käytettävissä olevista tilastotiedoista käy ilmi, että noin 50 Flanderissa sijaitsevaa yritystä sai tukea jommastakummasta järjestelmästä. Tämä luku vastaa noin seitsemää prosenttia tavoitteen 1 nojalla tuetuista investointihankkeista. Vallonian alueelta saadut tilastotiedot rajoittuvat vuosina 19951999 myönnettyyn tukeen. Tukea myönnettiin useilla Hainaut'n paikkakunnilla mutta useimmin Mouscronin, Tournain ja Comines'n kaupungeissa. Toimivaltaiset alueviranomaiset eivät ole vielä päivittäneet tietoja, jotka ovat tarpeen arvoisan parlamentin jäsenen Flanderin yritysten aiemmasta ja nykyisestä toiminnasta esittämään kysymykseen vastaamiseksi. Komissio tai Vallonian alueviranomaiset eivät ole tutkineet niiden yritysten motiiveja, jotka hakivat investointitukea ja siirsivät pääkonttorinsa Hainaut'n maakuntaan kyseistä tukea saadakseen. Komissio ei myöskään aio tutkia asiaa. Komission vastuulla on valvoa, että alueellisten tai kansallisten viranomaisten käyttöön ottamissa investointitukijärjestelmissä noudatetaan EY:n perustamissopimuksessa vahvistettuja kilpailusääntöjä. Ohjelmista neuvoteltaessa komissio tarkastaa lisäksi, että kehittämissuunnitelmat ovat johdonmukaisia komission jäsenvaltioille ehdottamien yleisten suuntaviivojen kanssa. Toimintojen siirtämistä koskevan yleisen ongelman osalta komissio kehottaa parlamentin jäsentä tutustumaan vastauksiin, jotka on annettu Hedwig Keppelhoff-Wiechertin kirjalliseen kysymykseen E-1396/99(1), Erik Meijerin kirjalliseen kysymykseen E-1446/99(2), Ilda Figueiredon kirjalliseen kysymykseen P-1805/99(3) ja Christa Randzio-Plathin kirjalliseen kysymykseen P-1706/00(4). (1) EYVL C 170 E, 20.6.2000. (2) EYVL C 203 E, 18.7.2000. (3) EYVL C 219 E, 1.8.2000. (4) EYVL C 81 E, 13.3.2001, s. 75.